
Për disa ndryshime dhe shtesa në vendimin nr. 1081, datë 21.10.2009 të Këshillit të Ministrave “Për organizimin dhe funksionimin e Autoritetit Kombëtar të Ushqimit”

Në mbështetje të nenit 100 të Kushtetutës, të neneve 11 pika 3, 51 e 56 të ligjit nr. 10 433, datë 16.6.2011 “Për inspektimin në Republikën e Shqipërisë”, dhe të neneve 61 pika 7, 64 pikat 2 e 5 dhe 65 pika 3 të ligjit nr. 9863, datë 28.1.2008 “Për ushqimin”, të ndryshuar, me propozimin e Ministrit të Bujqësisë, Ushqimit dhe Mbrojtjes së Konsumatorit, Këshilli i Ministrave

Vendosi:

Në vendimin nr. 1081, datë 21.10.2009 të Këshillit të Ministrave, bëhen këto ndryshime dhe shtesa:
1. Në të gjithë vendimin fjalët “… mbrojtjes së shëndetit të Kafshëve…” hiqen.
2. Në kreun I bëhen këto shtesa dhe ndryshime:
a) Pas pikës 1 shtohen pikat 1/1 dhe 1/2, me këtë përmbajtje:
“1/1 Drejtori i Përgjithshëm i AKU-së është kryeinspektori për fushën përkatëse të inspektimit. Ai është titullari i institucionit, përfaqëson AKU-në në marrëdhënie me të tretët dhe është përgjegjës për organizimin e koordinimin e funksionimin, si dhe për cilësinë e efektivitetin e veprimtarisë së AKU-së.
1/2 Drejtori i Përgjithshëm i AKU-së i raporton dhe jep llogari drejtpërdrejt ministrit përgjegjës për bujqësinë dhe ushqimin, si dhe, kur ministri ka përcaktuar shprehimisht me urdhër, i raporton edhe një njësie tjetër raportimi në aparatin e ministrisë përgjegjëse.
b) Në pikën 4 bëhen këto ndryshime:
i) Shkronja “a” riformulohet si më poshtë vijon:
“a) Bashkërendon kontrollin zyrtar të ushqimeve dhe ushqimeve për kafshë, të mbrojtjes së bimëve, të të drejtave të seleksionerit të bimëve, të veprimtarive për prodhimin dhe tregtimin e duhanit dhe cigareve, si dhe të fushës së veprimtarisë së prodhimit e tregtimit të materialit mbjellës dhe shumëzues bimor, sipas planifikimeve të kontrollit, të përcaktuara në legjislacionin e fushës përkatëse, si dhe të atij për inspektimin;”.
ii) Në shkronjat “b”, “c”, “ç”, “d”, “dh” dhe “ë”, në fund të çdo paragrafi, shtohen fjalët “… të kontrollit për zbatimin e kërkesave ligjore në fushën e mbrojtjes të të drejtave të seleksionerit të bimëve, fushën e veprimtarive për prodhimin dhe tregtimin e duhanit dhe cigareve, si dhe në fushën e veprimtarisë së prodhimit dhe tregtimit të materialit mbjellës e shumëzues bimor.”.
c) Pas pikës 4 shtohen pikat 4/1, 4/2 dhe 4/3 me këtë përmbajtje:
“4/1. Përveç sa parashikohet në pikën 4 të këtij vendimi, Drejtoria e Përgjithshme është përgjegjëse për kryerjen e këtyre funksioneve të brendshme për të gjithë institucionin:
a) menaxhimin e burimeve njerëzore, çështjet ligjore, teknologjinë e informacionit, mirëmbajtjen dhe shërbimet e tjera mbështetëse;
b) përgatitjen dhe zbatimin e buxhetit, mbajtjen e kontabilitetit dhe kryerjen e auditimit të brendshëm.
4/2. Në Drejtorinë e Përgjithshme të AKU-së krijohet Komisioni i Ankimit të AKU-së, i cili drejtohet nga kryeinspektori dhe ka në përbërje:
a) një përfaqësues të njësisë që mbulon çështjet juridike;
b) një përfaqësues nga sektori përkatës që mbulon çështjen e inspektimit që ankimohet;
c) dy specialistë të tjerë të Drejtorisë së Përgjithshme.
4/3. Lista emërore e Komisionit të Ankimit miratohet me urdhër të kryeinspektorit dhe bëhet publike me mjete të përshtatshme.”.
ç) Në fjalinë hyrëse të pikës 5 fjalët “…drejtori rajonal…” zëvendësohen me “…kryeinspektori rajonal…”.
d) Pas pikës 8 shtohen pikat 8/1, 8/2 dhe 8/3 me këtë përmbajtje:
“8/1. Kryeinspektori rajonal përfaqëson drejtorinë rajonale në marrëdhënie me të tretët në nivelin e qarkut përkatës dhe është përgjegjës për organizimin e koordinimin e funksionimin, si dhe për cilësinë e efektivitetin e veprimtarisë së drejtorisë.
8/2. Përveç sa parashikohet në pikën 5 të këtij vendimi, kryeinspektori rajonal:
a) lëshon autorizimin e inspektimit, në përputhje dhe në bazë të programit të miratuar të inspektimit;
b) vendos për shtyrjen e kohëzgjatjes së autorizimit në përputhje me legjislacionin në fuqi për inspektimin;
c) vendos për zëvendësimin e inspektorëve, gjatë inspektimit, sipas ligjit;
ç) shqyrton ankimin e veçantë ndaj vendimeve për masat urgjente të marra nga inspektorët e drejtorisë përkatëse.
8/3. Kryeinspektori rajonal i raporton dhe i jep llogari drejtpërdrejt drejtorit të përgjithshëm të AKU-së, kryeinspektorit, përveçse kur ai ka përcaktuar shprehimisht, me urdhër, një njësi tjetër raportimi në Drejtorinë e Përgjithshme të AKU-së.”.
Ky vendim hyn në fuqi pas botimit në Fletoren Zyrtare.

